**Īsā cikla profesionālās augstākās izglītības studiju programmas “Pirmsskolas skolotājs” (41141) atbilstība valsts izglītības standartam**

*Ministru kabineta 2023. gada 13. jūnija noteikumi Nr. 305 “Noteikumi par valsts profesionālās augtākās izglītības standartu” (pieejams tikai latviešu valodā)* [*https://likumi.lv/ta/id/342818*](https://likumi.lv/ta/id/342818)

|  |  |  |
| --- | --- | --- |
| **Prasības\*** | **Standartā noteiktais** | **Studiju programmas rādītāji** |
| Studiju programmas mērķis | Īsā cikla profesionālās augstākās izglītības studiju programmas stratēģiskie mērķi ir:   * nodrošināt tautsaimniecības, kultūras, valsts aizsardzības un drošības, kā arī sociālajām vajadzībām un profesionālās kvalifikācijas prasībām atbilstošas studijas; * sagatavot izglītojamo darbībai noteiktā profesijā, veicināt viņa pilnveidošanos par intelektuāli un fiziski attīstītu, brīvu, atbildīgu un radošu personību; * veicināt zināšanu un prasmju (arī patstāvīgās mācīšanās prasmju) apguvi, kas nodrošina piektā līmeņa profesionālās kvalifikācijas ieguvi un sekmē konkurētspēju mainīgajos sociālekonomiskajos apstākļos; * radīt motivāciju tālākizglītībai un sniegt iespēju sagatavoties pirmā cikla profesionālās augstākās izglītības un sestā līmeņa profesionālās kvalifikācijas ieguvei; * nodrošināt, ka īsā cikla profesionālās augstākās izglītības studiju programmas absolventi spēj atbildīgi un droši izvēlēties un lietot informācijas tehnoloģijas darba pienākumu veikšanai, pētniecībai un mūžizglītībai, kā arī digitālā satura iegūšanai, radīšanai un koplietošanai. | Īsā cikla profesionālās augstākās izglītības studiju programmas “Pirmsskolas skolotājs” mērķis ir nodrošināt izglītības zinātņu teorijā un praksē balstītas studijas profesionālās kvalifikācijas ieguvei, izglītojot kompetentus, uz profesionālo pilnveidi un mūžizglītību orientētus pirmsskolas skolotājus. |
| Studiju programmas  sasniedzamie  rezultāti | Īsā cikla profesionālās augstākās izglītības studiju programmas sasniedzamos rezultātus, kas nodrošina profesijai nepieciešamo kompetenci, teorētisko un praktisko zināšanu apjomu, nosaka saskaņā ar profesionālās kvalifikācijas prasībām atbilstoši ietvarstruktūras piektā profesionālās kvalifikācijas līmeņa teorētiskai un praktiskai sagatavotībai. | Zināšanas   * izprot pirmsskolas izglītības būtiskākos jēdzienus (pratību pamati mācību jomās, caurviju prasmes, vērtībās balstīti ieradumi) un pirmsskolas skolotāja profesionālās darbības pamatnostādnes; * pamato mācību paņēmienu, metožu un tehnoloģiju izvēli, virzot bērnu jēgpilnu mācīšanos atbilstoši bērnu individuālajai attīstībai un sasniedzamajiem mācību rezultātiem; * izprot bērncentrēta mācību procesa plānošanas un īstenošanas principus pirmsskolā, kurā bērni rotaļdarbībā visas dienas garumā integrēti apgūst pratību pamatus mācību jomās; * pārzina skolotāja pedagoģiskās darbības pašanalīzes, pašvērtēšanas un pašrfleksijas paņēmienus.   Prasmes   * argumentēti izvērtē un sadarbībā ar kolēģiem analizē problēmjautājumus pirmsskolas izglītībā, rada inovatīvus risinājumus un pilnveido savu profesionālo darbību; * integrējot pedagoģijas un psiholoģijas teorētiskās pamatnostādnes, organizē bērncentrētu pedagoģisko procesu, ievērojot bērnu individuālās attīstības potenciālu un sasniedzamos mācību rezultātus, un sniedzot atgriezenisko saiti; * pielāgo mācību saturu, paņēmienus, līdzekļus un resursus bērnu individuālajām vajadzībām, spējām un sekmēm, izvirzītajam mācīšanās mērķim un sasniedzamajiem rezultātiem, mērķtiecīgi atbalstot bērnu; * kritiski izvērtē savu pedagoģisko darbību, izstrādājot plānu profesionālai pilnveidei mūžizglītības kontekstā.   Kompetence   * sadarbībā ar bērna ģimeni un kolēģiem veido iekļaujošu, intelektuāli rosinošu, sociāli emocionāli drošu un bērna pašvadīto darbību veicinošu mācību vidi, nodrošinot bērncentrētas pieejas pielietojumu pirmsskolas izglītības praksē un apliecinot integrētas zināšanas un izpratni par bērnu personības attīstību; * izprot savas profesijas vietu plašākā sociālā kontekstā un ievērojot profesionālo ētiku piedalās pirmsskolas izglītības jomas attīstībā; * stratēģiski īsteno savu profesionālās darbības pilnveidi bērnu vispusīgai attīstībai un iesaistās izglītības iestādes attīstības plānošanā un inovāciju ieviešanā. |
| Studiju programmas apjoms (ECTS) | No 120 līdz 180 ECTS | 126 ECTS |
| Studiju programmas  īstenošanas ilgums | Īsā cikla profesionālo augstāko izglītību un piektā līmeņa profesionālo kvalifikāciju, kas atbilst Latvijas kvalifikāciju ietvarstruktūras piektajam līmenim, iegūst, apgūstot īsā cikla profesionālās augstākās izglītības programmu ne mazāk kā 2 gadus. | 2 gadi – pilna laika klātiene  2 gadi un 6 menēši – nepilna laika klātiene |
| Programmu daļas un to apjoms (obligātā, ierobežotās izvēles,  izvēles), t.s.  noslēguma darba  apjoms | Īsā cikla profesionālās augstākās izglītības studiju programmas obligātais saturs ietver šādas programmu pamatdaļas:   * studiju kursus; * praksi; * kvalifikācijas darba izstrādi un aizstāvēšanu.   Studiju programmas pamatdaļu un studiju kursu minimālais apjoms:   * studiju kursi – kopējais apjoms ne mazāk kā 84 kredītpunkti (ECTS):   studiju kursi vispārīgo zināšanu iegūšanai – ne mazāk kā 30 kredītpunkti (ECTS);  nozares studiju kursi – ne mazāk kā 54 kredītpunkti (ECTS);   * prakse – ne mazāk kā 24 kredītpunkti (ECTS); * kvalifikācijas darbs – ne mazāk kā 12 kredītpunkti (ECTS). | Studiju programmas pamatdaļu un studiju kursu apjomu veido:   * Vispārizglītojošie studiju kursi un studiju kursi uzņēmējdarbības profesionālās kompetences veidošanai\* – 33 ECTS:   Skolotāja profesionālās darbības pamati – 3 ECTS;  Ievads izglītībā ilgtspējīgai attīstībai – 3 ECTS;  Psiholoģija skolotājiem – 6 ECTS;  Pētniecība izglītībā – 6 ECTS;  Studiju darbs – 3 ECTS;  Valsts, civilā un vides aizsardzība – 3 ECTS;  \*Izglītības vadība – 3 ECTS;  \*Pedagoģiskā procesa tiesiskie aspekti – 3 ECTS;  \*Uzņēmējdarbība un projektu izstrāde – 3 ECTS;   * Nozares teorētiskie studiju kursi – 24 ECTS:   Bērna attīstības fizioloģija, higiēna un pirmās palīdzības pamati – 3 ECTS;  Bērnības pedagoģija – 3 ECTS;  Sociāli emocionālā mācīšanās – 3 ECTS;  Iekļaujošā izglītība – 3 ECTS;  Pirmsskolas pedagoģiskā procesa organizācija un vadība – 6 ECTS;  Rotaļdarbība un starpdisciplinaritāte – 6 ECTS;   * Nozares profesionālās specializācijas studiju kursi – 30 ECTS:   Valodu mācību jomas saturs un mācīšanās pieejas – 6 ECTS;  Sociālās un pilsoniskās mācību jomas saturs un mācīšanās pieejas – 3 ECTS;  Kultūras izpratnes un pašizpausmes mākslā mācību jomas saturs un mācīšanās pieejas – 6 ECTS;  Tehnoloģiju mācību jomas saturs un mācīšanās pieejas – 3 ECTS;  Dabaszinātņu mācību jomas saturs un mācīšanās pieejas – 3 ECTS;  Matemātikas mācību jomas saturs un mācīšanās pieejas – 6 ECTS;  Veselības un fiziskās aktivitātes mācību jomas saturs un mācīšanās pieejas – 3 ECTS;   * Prakses – 24 ECTS:   Pirmsskolas izglītības prakse – 3 ECTS;  Agrīnās bērnības pedagoģiskā prakse – 9 ECTS;  Pirmsskolas skolotāja pedagoģiskā prakse – 12 ECTS;   * Brīvās izvēles kursi – 3 ECTS; * Kvalifikācijas darbs – 12 ECTS. |
| Kontaktstundu apjoms (%) | Ne mazāk kā 40% apmērā | Pilna laika studijās 1 kredītpunktam (LV) atbilst 40 akadēmiskās stundas, no kurām 16 stundas ir lekciju kontaktstundas, savukārt, 1 ECTS atbilst 26,7 akadēmiskās stundas, no kurām 10,7 ir kontaktstundas, kas ir **40%** no paredzētā apjoma. |
| Obligātais saturs atbilstoši standarta prasībām | Īsā cikla profesionālās augstākās izglītības studiju programmas obligāto saturu veido:   * studiju kursi vispārīgo zināšanu iegūšanai; * nozares studiju kursi: obligātie kursi; izvēles un, ja nepieciešams, ierobežotās izvēles kursi; * profesionālās kompetences apguvei nepieciešamie kursi; * kursi uzņēmējdarbības profesionālās kompetences veidošanai.   Studiju kursu izvēli studiju programmā, studiju kursu un prakses saturu nosaka saskaņā ar profesionālās kvalifikācijas prasībām vai normatīvajiem aktiem, kas nosaka profesionālās augstākās izglītības programmā studējošam attiecīgajai profesijai nepieciešamo kompetenci, teorētisko un praktisko zināšanu apjomu. | Studiju programmas obligāto saturu veido vispārizglītojošie studiju kursi, studiju kursi uzņēmējdarbības profesionālās kompetences veidošanai, nozares teorētiskie studiju kursi, profesionālās specializācijas studiju kursi, prakses, brīvās izvēles kursi un noslēguma valsts pārbaudījums.  Studiju programmas saturs tiek organizēts, izpildot studiju kursu prasības un pedagoģisko prakšu uzdevumus atbilstoši programmas plānotajiem studiju rezultātiem. Studiju kursu izvēle, saturs un apjoms, kā arī prakses saturs atbilstoši iegūstamajai kvalifikācijai ir saskaņots ar Skolotāja profesijas standartu.  Studiju beigās tiek izstrādāts un aizstāvēts kvalifikācijas darbs. |
| Modulis  uzņēmējdarbības  profesionālās  kompetences  veidošanai | Īsā cikla profesionālās augstākās izglītības studiju programmas obligātajā saturā iekļauj studiju moduli uzņēmējdarbības profesionālo kompetenču veidošanai (uzņēmumu organizācija un dibināšana, vadīšanas metodes, projektu izstrādes un vadīšanas pamati, lietvedības un finanšu uzskaites sistēma, zināšanas par sociālā dialoga veidošanu sabiedrībā un darba tiesiskās attiecības regulējošajiem normatīvajiem aktiem). Studiju moduli izveido, apvienojot studiju kursus vai to daļas, kam ir kopīgs mērķis un sasniedzami studiju rezultāti, un iekļauj studiju programmā ne mazāk kā deviņu kredītpunktu apjomā. | Modulis uzņēmējdarbības profesionālās kompetences izveidei iekļauj šādus studiju kursus:  Izglītības vadība – 3 ECTS;  Pedagoģiskā procesa tiesiskie aspekti – 3 ECTS;  Uzņēmējdarbība un projektu izstrāde – 3 ECTS. |
| Atbilstība Vides  aizsardzības likuma un Civilās  aizsardzības un  katastrofas  pārvaldīšanas likuma noteiktajām  prasībām | Īsā cikla profesionālās augstākās izglītības studiju programmas obligātajā saturā ietver Vides aizsardzības likumā un Civilās aizsardzības un katastrofas pārvaldīšanas likumā noteiktās studiju kursu satura prasības. | Atbilstoši Vides aizsardzības likumā un Civilās aizsardzības un katastrofas pārvaldīšanas likumā noteiktajām prasībām studiju programmas obligātajā saturā iekļauti vispārizglītojošie studiju kursi:  Valsts, civilā un vides aizsardzība – 3 ECTS;  Izglītība ilgtspējīgai attīstībai – 3 ECTS. |
| Studiju prakses  raksturojums | Praksi īsteno saskaņā ar prakses līgumu, kuru augstskola slēdz ar darba devēju par prakses vietas nodrošināšanu. Prakses līgumā ietver prakses mērķi, uzdevumus, prakses norises plānojumu, prakses sasniegumu vērtēšanas kārtību, kā arī pušu pienākumus un atbildību. Nosakot prakses mērķus un uzdevumus, prakses saturā iekļauj arī studējošā iepazīšanos ar attiecīgās prakses organizācijas pārvaldes struktūru un darbības principiem. Prakses mērķu un uzdevumu noteikšanā, kā arī prakses izvērtējumā piedalās to organizāciju pārstāvji, ar kurām noslēgts līgums par prakses īstenošanu.  Prakses saturu nosaka saskaņā ar profesionālās kvalifikācijas prasībām. | Praksi īsteno saskaņā ar prakses līgumu, kuru Daugavpils Universitāte (DU) slēdz ar darba devēju par prakses vietas nodrošināšanu studiju programmas studējošajiem. Prakses līgumā tiek ietverti prakses mērķi, uzdevumi, prakses norises plānojums, sasniedzamo rezultātu vērtēšana, DU un darba devēju pienākumi un atbildība.  Studiju laikā paredzētas 3 pedagoģiskās prakses 24 ECTS apjomā:   * Pirmsskolas izglītības prakse – 3 ECTS; * Agrīnās bērnības pedagoģiskā prakse – 9 ECTS; * Pirmsskolas skolotāja pedagoģiskā prakse – 12 ECTS.   Pedagoģisko prakšu sasniedzamie rezultāti saskaņoti ar Skolotāja profesijas standartā noteiktajām profesionālajām zināšanām, prasmēm, attieksmēm un kompetencēm.  Prakses plānošana paredz DU prakses vadītāja un skolotāja mentora sadarbību studējošā prakses mērķu un uzdevumu noteikšanā, prakses uzdevumu izpildē un izvērtēšanā. |
| Studiju programmas  apguves vērtēšanas  pamatprincipi un  kārtība | Vērtējot iegūto profesionālo augstāko izglītību un profesionālo kvalifikāciju, ievēro šādus vērtēšanas pamatprincipus: pozitīvo sasniegumu summēšanas princips; vērtējuma obligātuma princips; prasību atklātības un skaidrības princips; pārbaudes veidu dažādības princips; vērtējuma atbilstības princips.  Studiju programmas apguves vērtēšanas pamatformas ir eksāmens un ieskaite. Patstāvīgā darba uzdevumus un to izpildes kontroles veidus nosaka studiju programmas studiju kursu aprakstos.  Studiju rezultātu sasniegšanas pakāpi vērtē 10 ballu skalā vai ar vērtējumu “ieskaitīts/neieskaitīts”.  Par katru apgūto studiju kursu un praksi ieskaita kredītpunktus, ja saņemts vērtējums “ieskaitīts” vai 10 ballu skalā tas nav bijis zemāks par 4 – “gandrīz viduvēji”.  Studiju programmas apguves beigās kārto valsts pārbaudījumu, kura sastāvdaļa ir kvalifikācijas darba aizstāvēšana. Valsts pārbaudījumus vērtē valsts pārbaudījuma komisija. Valsts pārbaudījuma komisijas sastāvā ir komisijas vadītājs un ne mazāk kā četri komisijas locekļi. Valsts pārbaudījuma komisijas vadītājs un ne mazāk kā puse no valsts pārbaudījuma komisijas sastāva ir nozares profesionālo organizāciju vai darba devēju pārstāvji. | Vērtējot studiju programmas apguvi, tiek ievēroti šādi vērtēšanas pamatprincipi: pozitīvo sasniegumu summēšanas princips; vērtējuma obligātuma princips; prasību atklātības un skaidrības princips; pārbaudes veidu dažādības princips; vērtējuma atbilstības princips.  Studiju programmas apguves vērtēšanas pamatformas ir eksāmens un ieskaite. Patstāvīgā darba uzdevumus un to izpildes kontroles veidus nosaka studiju programmas studiju kursu aprakstos.  Atbilstoši studiju programmas un studiju kursos izvirzītajiem mērķiem, uzdevumiem un sasniedzamajiem rezultātiem ir noteiktas pamatprasības iegūtās izglītības vērtēšanai. Studiju kursu apguves vērtēšanā tiek izmantoti studiju kursos norādītie vērtēšanas kritēriji un dažādi pārbaudes veidi, kas tiek pārrunāti ar studējošajiem katra studiju kursa pirmajā nodarbībā. Studiju kursu rezultātu vērtēšanā tiek izmantots arī studējošo pašvērtējums.  Par katru apgūto studiju kursu tiek piemēroti kredītpunkti, ja saņemts pozitīvs vērtējums vismaz 4 – “gandrīz viduvēji” 10 ballu skalā. Studiju kursu apguve tā noslēgumā tiek vērtēta 10 ballu skalā, vadoties pēc šādiem kritērijiem: iegūto zināšanu apjoms un kvalitāte, iegūtās prasmes un kompetence atbilstoši plānotajiem studiju rezultātiem.  Pārbaudes darbos iekļaujamais saturs atbilst studiju kursa saturam un Skolotāja profesijas standartā noteiktajām prasmju un profesionālajām zināšanu prasībām.  Studiju programmas beigās kārtojams valsts pārbaudījums – kvalifikācijas darba aizstāvēšana, tiek novērtēts 10 ballu skalā. Valsts pārbaudījuma komisijas sastāvā ir komisijas vadītājs un četri komisijas locekļi. Komisijas vadītājs un puse no komisijas sastāva ir nozares profesionāļi – darba devēji vai to pārstāvji. |
| Piešķiramais grāds un/vai iegūstamā  kvalifikācija | Pēc īsā cikla profesionālās augstākās izglītības studiju programmas apguves piešķir piektā līmeņa profesionālo kvalifikāciju, kas atbilst piektajam Latvijas kvalifikācijas ietvarstruktūras (LKI) līmenim. | Pēc studiju programmas apguves tiek piešķirta piektā līmeņa profesionālā kvalifikācija “Skolotājs”, kas atbilst piektajam Latvijas kvalifikācijas ietvarstruktūras (LKI) un Eiropas kvalifikācijas ietvarstruktūras (EKI) līmenim. |
| Studiju turpināšanas iespējas | Iegūtā piektā līmeņa profesionālā kvalifikācija, par ko tiek izsniegts īsā cikla profesionālās augstākās izglītības un profesionālās kvalifikācijas diploms, dod tiesības turpināt izglītību pirmā cikla augstākās izglītības studiju programmā, izpildot uzņemšanas prasības attiecīgajā studiju programmā. | Iegūtā piektā līmeņa profesionālā kvalifikācija dod tiesības turpināt studijas pirmā cikla augstākās izglītības studiju programmās. |

\* Atbilstoši piemērojamajam valsts izglītības standartam.