Daugavpils Universitāte

Humanitāro un sociālo zinātņu fakultāte

**NOLIKUMS PAR PEDAGOĢISKO PRAKSI**

**Pirmā cikla profesionālās augstākās izglītības studiju programma “*Skolotājs”***

ar kvalifikāciju “Skolotājs”

(programmas kods 46 141)

**I. Vispārīgie noteikumi**

1. Pedagoģiskās prakses organizēšana Daugavpils Universitātē (turpmāk- DU) pirmā cikla profesionālās augstākās izglītības studiju programmā “Skolotājs” notiek saskaņā ar:
   1. Noteikumiem par valsts profesionālās augstākās izglītības standartu” (LR Ministru kabineta noteikumi Nr. 305, 13.06.2023);
   2. Profesijas standartu “SKOLOTĀJS” (2342 01 Pirmsskolas izglītības SKOLOTĀJS (5. LKI; 6. LKI); 2320 01 Profesionālās izglītības SKOLOTĀJS (5. LKI; 6. LKI); 2330 01 Vispārējās vidējās izglītības SKOLOTĀJS (6. LKI); 2341 01 Vispārējās pamatizglītības SKOLOTĀJS (6. LKI); 2341 02 Sākumizglītības SKOLOTĀJS (6. LKI); 2352 02 Speciālās izglītības SKOLOTĀJS (6. LKI), saskaņots Profesionālās izglītības un nodarbinātības trīspusējās sadarbības apakšpadomes 2020. gada 12. jūnija sēdē, protokols Nr. 5);
   3. Nolikumu par studijām DU (apstiprināts DU Senāta sēdē 03.04.2024., protokols Nr. 5);
   4. Šo nolikumu;
   5. Atbilstošiem studiju kursu aprakstiem, kas ir studiju programmas sastāvdaļa.

**II. Pedagoģiskās prakses mērķi un uzdevumi**

2.1. Pedagoģiskās prakses **mērķis** ir praktiski strādājot izglītības iestādē, iegūt profesionālajai pedagoģiskajai darbībai un skolotāja kvalifikācijai nepieciešamo kompetenci.

2.2. Pedagoģiskās prakses **uzdevumi**:

2.2.1. vērot un analizēt citu pedagogu vadītās mācību un audzinātājstundas;

2.2.2. atlasīt un plānot mācību saturu;

2.2.3. plānot mācību procesu saskaņā ar skolēnu vecuma vajadzībām un sasniedzamajiem mācīšanās rezultātiem attiecīgajā izglītības posmā;

2.2.4. īstenot sasniedzamajiem mācīšanās rezultātiem, izglītojamo individuālās attīstības vajadzībām atbilstošu un dzīves situācijām pietuvinātu mācību procesu;

2.2.5. vērtēt izglītojamo mācīšanās sniegumus un izaugsmi;

2.2.6. formulēt problēmas skolotāja profesionālajā darbībā un veikt to izpēti;

2.2.7. patstāvīgi strukturēt un virzīt savu mācīšanos un profesionālo pilnveidi;

2.2.8. kritiski analizēt informāciju par pedagoģisko procesu, izglītojamo sniegumu un izaugsmi, savu profesionālo darbību un pieņemt lēmumus, rodot inovatīvus un efektīvus risinājumus mainīgās vai neskaidrās situācijās skolotāja profesionālajā darbībā;

2.2.9. pamatoti izvērtēt, plānot un pilnveidot savu profesionālo kompetenci un sadarbību ar citiem pedagogiem, ievērojot profesionālās ētikas prasības, lai mērķtiecīgi pilnveidotu pedagoģisko praksi izglītības iestādē.

**III. Pedagoģiskās prakses organizēšana**

3.1. Pirmā cikla profesionālās augstākās izglītības studiju programmā “*Skolotājs”* pedagoģiskās prakses apjoms ir 20 KP/30 ECTS, tā ir sadalīta un plānota:

3.1.1. Pedagoģiskā prakse I, 10 KP / 15 ECTS – 1. semestrī;

3.1.2. Pedagoģiskā prakse II, 10 KP/15 ECTS – 2. semestrī.

3.2. Prakses vieta ir izglītības iestāde, kurā studējošais ir attiecīgās mācību jomas skolotājs un ar kuru DU ir noslēgts noteiktas formas terminēts trīspusējs līgums par studējošā prakses nodrošināšanu.

3.3. Pedagoģiskās prakses vadība:

3.3.1. DU norīkota persona (turpmāk-programmas direktors) koordinē pedagoģiskās prakses norises organizatoriskos jautājumus;

3.3.2. prakses vadītājs/-ji DU – pirmā cikla profesionālās augstākās izglītības studiju programmas “*Skolotājs”*  norīkots mācībspēks/-ki, kurš/-i vada un vērtē studējošā praksi;

3.3.3. skolotājs-mentors – izglītības iestādes apstiprināta persona ar prakses vadīšanai atbilstošu kompetenci, vēlams skolotāja-mentora kvalifikāciju – vada un vērtē studējošā praksi izglītības iestādē.

3.4. Programmas direktora pienākumi un tiesības:

3.4.1. saskaņot ar DU prakses vadītājiem prakses vietas;

3.4.2. organizēt līgumu slēgšanu un sadarbību ar prakses vietām;

3.4.3. sagatavot informāciju DU rīkojuma par praksi sagatavošanai;

3.4.4. koordinēt prakses vadītāju darbu;

3.4.5. veikt prakses norises analīzi un sniegt ieteikumus prakses pilnveidei;

3.5. DU pedagoģiskās prakses vadītāja/-ju pienākumi un tiesības:

3.5.1. sagatavot prakses materiālus un individuālos prakses uzdevumus;

3.5.2. organizēt un vadīt ievada un noslēguma konferences un prakses seminārus;

3.5.3. konsultēt skolotājus-mentorus par pedagoģiskās prakses prasībām un norisi;

3.5.4. konsultēt studējošos un palīdzēt risināt ar prakses programmas izpildi saistītus jautājumus izglītības iestādē;

3.5.5. iespēju robežās vērot studējošā vadītās stundas un pasākumus;

3.5.6. apkopot un analizēt prakses rezultātus un sniegt atgriezenisko saiti studējošajam un studiju programmā iesaistītajiem docētājiem;

3.5.7. vērtēt studējošā praksi;

3.5.8. problēmu situācijās sadarboties ar studiju programmas direktoru;

3.5.9. izteikt priekšlikumus prakses pilnveidei.

3.6. Skolotāja-mentora pienākumi un tiesības:

3.6.1. saņemt informāciju par prakses uzdevumiem un norisi ;

3.6.2. iepazīstināt studējošo ar prakses sekmīgai uzsākšanai un veikšanai nepieciešamo informāciju (prakses vieta, reglamentējošie dokumenti, mācību procesa organizācija u.c.);

3.6.3. plānot kopīgi ar studējošo prakses saturu atbilstoši prakses nolikumam, skolotāja profesijas standartam un mācību priekšmeta programmai;

3.6.4. sniegt atbalstu un konsultēt studējošo praksē izvirzīto uzdevumu izpildei izglītības iestādē, izvērtēt un sniegt ieteikumus turpmākai darbībai;

3.6.5. vērot un analizēt prakses stundu un pasākumu norisi;

3.6.6. iepazīties ar studējošā prakses pārskatu un sniegt atgriezenisko saiti;

3.6.7. novērtēt studējošā darbu. Parakstītu vērtējumu nodot studējošajam 4 darba dienu laikā pēc prakses beigšanas;

3.6.8. piedalīties prakses noslēguma konferencē;

3.6.9. saņemt samaksu par studējošā prakses vadīšanu atbilstīgi noslēgtajam līgumam (ja attiecināms; tiek plānots Izglītības un zinātnes ministrijas vai pašvaldības finansējums);

3.6.10. izteikt priekšlikumus prakses pilnveidei.

3.7. Studējošā pienākumi un tiesības:

3.7.1. studējošā pienākumi:

3.7.1.1.vienoties ar DU prakses vadītāju/-jiem par prakses vietu un skolotāja-mentora izvēli;

3.7.1.2.iepazīties ar prakses nolikumu, prakses studiju kursa aprakstu, konkretizētajiem prakses uzdevumiem un dokumentāciju;

3.7.1.3.iesaistīties prakses dokumentu apritē;

3.7.1.4.sadarboties ar DU prakses vadītāju/-iem un skolotāju-mentoru prakses uzdevumu izpildē un izvērtēšanā;

3.7.1.5.izpildīt prakses semināru darba uzdevumus, *Moodle* vidē ievietot nepieciešamo prakses pārskata informāciju un piedalīties viedokļu apmaiņā;

3.7.1.6.veikt prakses uzdevumus atbilstīgi studiju kursa aprakstam un individuālajiem prakses uzdevumiem;

3.7.1.7.piedalīties prakses ievada un noslēguma konferencēs un prakses semināros;

3.7.1.8.ievērot pedagoģiskās prakses vietas iekšējās kārtības un darba drošības noteikumus;

3.7.1.9.iesniegt prakses dokumentāciju norādītajā termiņā DU prakses vadītājam/-iem;

3.7.1.10.sagatavot un prezentēt pārskatu par praksi prakses noslēguma konferencē, apliecinot iegūtās skolotāja pamatuzdevumu veikšanai nepieciešamās zināšanas, prasmes un profesionālās kompetences un veicot prakses pašvērtējumu;

3.7.1.11.informēt DU prakses vadītāju/-us un skolotāju-mentoru, ja slimības vai citu iemeslu dēļ studējošais prakses laikā pēc plāna nevar ierasties prakses vietā;

3.7.2. studējošā tiesības:

3.7.2.1. ar DU prakses vadītāju/-iem vienoties par prakses vietu, kura atbilst prakses mērķiem un uzdevumiem;

3.7.2.2. saņemt konsultācijas un atbalstu prakses jautājumos;

3.7.2.3. pēc vienošanās ar skolotāju-mentoru un DU prakses vadītāju/-iem veikt papildu uzdevumus, kas sekmē skolotāja profesionālās kompetences pilnveidi;

3.7.2.4. saņemt atbalstu problēmsituāciju risināšanā no prakses vadītāja/-iem, studiju programmas direktora, fakultātes vadības;

3.7.2.5. saņemt prakses pagarinājumu, iesniedzot studiju programmmas direktoram ar DU prakses vadītāju/-iem saskaņotu iesniegumu, kas pamato tā nepieciešamību;

3.7.2.6. prakses nepietiekama vērtējuma gadījumā veikt to atkārtoti atbilstoši DU reglamentējošiem dokumentiem;

3.7.2.7. izteikt priekšlikumus prakses pilnveidei.

**IV. Pedagoģiskās prakses norise**

4.1. Pedagoģiskās prakses laikā studējošais savā darba vietā izglītības iestādē papildus amata aprakstā minētajiem darba pienākumiem veic prakses uzdevumus. Pirms prakses uzsākšanas studējošais iepazīstas ar prakses norisi un prasības reglamentējošiem materiāliem, DU prakses vadītāju/-iem un saņem norādes, kādi uzdevumi būs veicami prakses laikā izglītības iestādē.

4.2. Prakses laikā studējošais:

4.2.1. piedalās prakses semināros saskaņā ar konkrētās prakses kursa aprakstu;

4.2.2. veic prakses uzdevumus, lietojot teorētiskās zināšanas pedagoģijā, didaktikā, psiholoģijā un mācību jomas metodikā, plāno un vada mācību stundas, vērtē skolēnu mācību sasniegumus, analizējot to dinamiku;

4.2.3. reflektē un izvērtē sava darba rezultātus;

4.2.4. veido prakses dienasgrāmatu;

4.2.5. konsultējas ar prakses vadītāju/-iem no DU puses par uzdevumu veikšanu, nodarbību modelēšanu, pedagoģiskās darbības izvērtēšanu, reflektē par prakses vadītāja/-ju vērotajām stundām.

4.3. Prakses noslēgumā studējošajam jāprezentē prakses pārskats un jāpiedalās prakses noslēguma konferencē.

**V. Pedagoģiskās prakses saturs un vērtēšanas kārtība**

5.1. Pedagoģisko prakšu uzdevumus, sasniedzamos rezultātus, izpildes prasības un vērtēšanu nosaka studiju kursu apraksti.

5.2. Studējošais iesniedz prakses vadītājam/-iem DU:

5.2.1. prakses atskaiti;

5.2.2. skolotāja- mentora atsauksmi un vērtējumu.

5.3. Prakses vadītājs/-ji izvērtē studējošā iesniegto prakses atskaiti 7 darba dienu laikā.

5.4. Prakses vērtēšanas kritēriji:

5.4.1. veiktā darba atbilstība prakses uzdevumu prasībām;

5.4.2. iegūto zināšanu lietošana par mācību procesa plānošanas, organizēšanas un izvērtēšanas pamatprincipiem atbilstošajā mācību priekšmetā;

5.4.3. refleksiju un analīzes kvalitāte;

5.4.4. skolotāja-mentora vērtējums;

5.4.5. pašvērtējums;

5.4.6. piedalīšanās semināros, aktivitāte (jautājumu uzdošana, konstruktīvu komentāru sniegšana) un ziņojumu kvalitāte.

5.5. Prakses vērtējumu veido:

5.5.1. skolotāja-mentora/-u vērtējums (50%),

5.5.2. DU prakses vadītāja/-ju vērtējums par prakses atskaiti un dalību semināros – 40%,

5.5.3. Pašanalīzes un prezentācijas vērtējums noslēguma konferencē – 10%.

5.5.4. Prakse tiek vērtēta 10 ballu skalā.

5.6. Nākamo pedagoģisko praksi studējošajam atļauts veikt tikai tad, ja sekmīgi nokārtota iepriekšējā pedagoģiskā prakse.

**VI. Pedagoģiskās prakses dokumentācija**

6.1. Pedagoģiskās prakses dokumentāciju studējošie noformē elektroniskā un/vai papīra formā saskaņā ar studiju kursa prasībām.

6.2. Pedagoģiskās prakses dokumentāciju un izglītības iestādes skolotāja-mentora vērtējumu studējošais iesniedz DU prakses vadītājam/-iem noteiktajā termiņā pirms prakses noslēguma konferences.

**VII. Prakses vadītāja slodzes uzskaite**

DU docētājiem-pedagoģiskās prakses vadītājiem darba slodzi nosaka pēc šādiem kritērijiem:

|  |  |
| --- | --- |
| Ievadkonference | 2 stundas programmā uz studējošo grupu |
| Prakses semināru vadīšana | 16 stundas programmā katrā semestrī (tiek apmaksātas nozares teorētisko kursu docētājiem) |
| Studējošā darba uzraudzība, prakses vietas apmeklēšana, prakses norises analīze, sadarbība ar skolotāju-mentoru | 4 stundas vienam studējošajam (tiek apmaksātas specializācijas mācību metodikas docētājiem) |
| Prakses dokumentācijas pārbaude | 2 stundas vienam studējošajam (tiek apmaksātas nozares teorētisko kursu docētājiem (50%) un specializācijas mācību metodikas docētājiem 50%) |
| Noslēguma konference | 2 stundas programmā uz studējošo grupu |